**Notă informativă**

 **la proiectul hotărîrii Guvernului privind aprobarea**

**proiectului de lege privind unele măsuri în vederea**

**implementării Programului de stat ”Prima casă”**

 Proiectul hotărîrii Guvernului privind aprobarea proiectului de lege privind unele măsuri în vederea implementării Programului de stat ”Prima casă” a fost elaborat de către Ministerul Finanțelor în temeiul pct.2 din Hotărîrea Guvernului nr.612 din 01 august 2017 pentru aprobarea Conceptului Programului de stat ”Prima casă”.

 Adoptarea acestui proiect de lege este determinată de necesitatea ușurării accesului persoanelor fizice la achiziția unei locuințe prin contractarea de credite garantate parțial de stat, în special pentru familii tinere. De fapt, scopul urmărit prin promovarea și implementarea acestui proiect de lege constă în acordarea unui suport către familiile tinere în obținerea primei locuințe prin facilitarea:

 a) accesului la credite ipotecare;

 b) crearea condițiilor optime pentru creșterea termenului de scadență a creditelor ipotecare;

 c) reducerea migrației în rîndul tinerilor (potrivit studiilor de specialitate, lipsa unei locuințe este cauza principală pentru care tinerii moldoveni decid să emigreze);

 d) creşterea ratei de angajări oficiale în economia națională și transparentizarea salarizării;

 e) creșterea transparenței tranzacțiilor imobiliare.

 După cum s-a menționat, proiectul de lege vizat presupune stabilirea cadrului legal de reglementare în ceea ce privește acordarea de către bănci în beneficiul persoanelor fizice a creditelor ipotecare, sub garanția parțială a statului. Astfel, în proiectul de lege se regăsesc prevederi ce stabilesc calitatea subiecților, criteriile de eligibilitate pe care trebuie să le întrunească beneficiarul Programului, precum și condițiile Programului. Se mai prevede că statul va garanta 50 la sută din soldul creditului acordat (suma principală). Implementarea Programului ”Prima casă” va avea loc prin intermediul Organizației pentru Dezvoltarea Sectorului Întreprinderilor Mici și Mijlocii.

Cheltuielile, ce pot apărea ca urmare a implementării acestui proiect, constă în eventuala achitare a mijloacelor financiare de la bugetul de stat ca urmare a activării garanțiilor de stat eliberate. Totodată, se preconizează ca aceste mijloace bănești să fie recuperate din contul locuinței ipotecate, iar în caz de insuficiență – de către Serviciul Fiscal de Stat prin modalitățile prevăzute de Codul Fiscal.

 În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul hotărîrii Guvernului privind aprobarea proiectului de lege privind unele măsuri în vederea implementării programului de stat ”Prima casă” a fost plasat pe pagina web oficială a Ministerului Finanțelor www.mf.gov.md, compartimentul Transparenţa decizională. Proiectul se remite spre avizare autorităților și instituțiilor interesate, precum şi se va prezenta pentru a fi supus expertizei juridice și anticorupţie.

Propunerile relevante vor fi luate în consideraţie la etapa de definitivare a proiectului.

**Viceministru Iuri CICIBABA**